CELEX: 32010D0584
Language: lv
Date: 2010-09-27 00:00:00
Title: 2010/584/ES: Padomes Īstenošanas lēmums ( 2010. gada 27. septembris ), ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

30.9.2010   
            
            
               LV
            
            
               Eiropas Savienības Oficiālais Vēstnesis
            
            
               L 256/29
            
         PADOMES ĪSTENOŠANAS LĒMUMS
   (2010. gada 27. septembris),
   ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
   (2010/584/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) (“PVN direktīva”) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar vēstuli, kas Komisijas Ģenerālsekretariātā reģistrēta 2010. gada 17. februārī, Latvija lūdza atļauju pasākumam, atkāpjoties no PVN direktīvas 287. panta 10. punkta, lai piemērotu atbrīvojumu no nodokļa nodokļa maksātājiem, kuru gada apgrozījums nav lielāks par EUR 50 000 (“pasākums”). Pasākums atbrīvotu minētos nodokļa maksātājus no dažām vai visām pievienotās vērtības nodokļa (“PVN”) saistībām, kas minētas PVN direktīvas XI sadaļas 2. līdz 6. nodaļā.
            
         
               (2)
            
            
               Saskaņā ar PVN direktīvas 395. panta 2. punkta otro daļu Komisija ar 2010. gada 4. maija vēstuli informēja pārējās dalībvalstis par Latvijas lūgumu. Ar 2010. gada 7. maija vēstuli Komisija paziņoja Latvijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
            
         
               (3)
            
            
               Īpaša shēma mazajiem uzņēmumiem ir izvēle, kas jau ir pieejama dalībvalstīm saskaņā ar PVN direktīvas XII sadaļu. Pasākums ir atkāpe no PVN direktīvas XII sadaļas tiktāl, ciktāl īpašajā shēmā nodokļa maksātāja gada apgrozījuma robežvērtība ir lielāka par robežvērtību EUR 17 200, kas Latvijai pašreiz ir atļauta saskaņā ar PVN direktīvas 287. panta 10. punktu.
            
         
               (4)
            
            
               Augstāka robežvērtība īpašajā shēmā var ievērojami samazināt PVN saistības mazākiem uzņēmumiem, vienlaikus īpašā shēma nodokļa maksātājiem ir fakultatīva, un tā ļauj uzņēmumiem izvēlēties parasto PVN režīmu.
            
         
               (5)
            
            
               Komisija 2004. gada 29. oktobra priekšlikumā direktīvai par pievienotās vērtības nodokļa saistību vienkāršošanu (2) iekļāva noteikumus, kuru mērķis ir atļaut dalībvalstīm palielināt PVN atvieglojumam paredzēto gada apgrozījuma robežvērtību līdz EUR 100 000 vai līdz šīs summas ekvivalentam valsts valūtā, un noteica, ka šo robežvērtību katru gadu var atjaunināt. Latvijas Republikas lūgums atbilst šim priekšlikumam.
            
         
               (6)
            
            
               Atkāpe neietekmēs Eiropas Savienības pašu resursus, ko veido pievienotās vērtības nodoklis,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 287. panta 10. punkta, Latvijas Republikai atļauts piešķirt atbrīvojumu no PVN nodokļa maksātājiem, kuru gada apgrozījums nepārsniedz EUR 50 000 ekvivalentu valsts valūtā pēc valūtas maiņas kursa, kas bija spēkā datumā, kurā tā pievienojās Eiropas Savienībai.
   2. pants
   Šis lēmums stājas spēkā tā paziņošanas dienā.
   Tas zaudē spēku vai nu dienā, kad stājas spēkā direktīva, ar ko groza gada apgrozījuma summu robežvērtības, līdz kurām nodokļu maksātāji var saņemt atbrīvojumu no PVN, vai 2013. gada 31. decembrī, atkarībā no tā, kura diena ir agrāk.
   3. pants
   Šis lēmums ir adresēts Latvijas Republikai.
   
      Briselē, 2010. gada 27. septembrī
      
         
            Padomes vārdā –
         
            priekšsēdētājs
         
         K. PEETERS
      
   
   
      (1)  OV L 347, 11.12.2006., 1. lpp.
   
      (2)  OV C 24, 29.1.2005., 8. lpp.